《成化戊戌十二月十六日与吴原博史明古张子静游阳山入云泉庵观大石联句 其二》
明代·李应祯

神驱道裤呵，鬼劈文错综。尊严凛君临，张拱俨宾送。

环列尽儿孙，拥护等仆从。欲假愚公移，谅匪雍伯种。

卧鼓慨桴亡，对臼怯杵重。猊吻讶未收，龙鬣怒难控。

凝血疑痛鞭，立肺讵冤讼。上漏还启窗，中通自成弄。

大惟补天功，小可砭肌用。分矢肃慎来，浮磬泗滨贡。

作者简介：李应祯（1431—1493）明代官员、书法家。初名甡，字应祯，以字行，更字贞伯，号范庵。南直隶长洲（今江苏苏州）人。景泰四年举人，选授中书舍人，迁南兵部郎中，以南京太仆少卿致仕，人称李少卿。书宗欧阳询，平正婉和，清润端方，自成一家。